title: 2018 m. rugpjūčio 3 d. Komisijos įgyvendinimo reglamentas (ES) 2018/1101, kuriuo nustatomi Tarybos reglamento (EB) Nr. 2271/96, saugančio nuo trečiosios šalies priimtų teisės aktų eksteritorialaus taikymo poveikio ir tuo grindžiamų ar iš to kylančių veiksmų, 5 straipsnio antros pastraipos taikymo kriterijai

text:
7.8.2018

                  LT

                  Europos Sąjungos oficialusis leidinys

                  LI 199/7

         KOMISIJOS ĮGYVENDINIMO REGLAMENTAS (ES) 2018/1101
         2018 m. rugpjūčio 3 d.
         kuriuo nustatomi Tarybos reglamento (EB) Nr. 2271/96, saugančio nuo trečiosios šalies priimtų teisės aktų eksteritorialaus taikymo poveikio ir tuo grindžiamų ar iš to kylančių veiksmų, 5 straipsnio antros pastraipos taikymo kriterijai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1996 m. lapkričio 22 d. Tarybos reglamentą (EB) Nr. 2271/96, saugantį nuo trečiosios šalies priimtų teisės aktų eksteritorialaus taikymo poveikio ir tuo grindžiamų ar iš to kylančių veiksmų (1), ypač į jo 5 straipsnio antrą pastraipą,
         kadangi:

                     (1)

                     Reglamentu (EB) Nr. 2271/96 numatoma apsauga nuo kai kurių į sąrašą įtrauktų teisės aktų, įskaitant trečiųjų šalių priimtus įstatymus ir kitus teisės aktus, ir jais grindžiamų arba iš jų kylančių veiksmų eksteritorinio taikymo neteisėto poveikio ir jso neutralizavimas, jeigu toks taikymas turi įtakos to reglamento 11 straipsnyje nurodytų fizinių ir juridinių asmenų, dalyvaujančių tarptautinėje prekyboje ir (arba) kapitalo judėjime ir susijusioje komercinėje veikloje, kuri vykdoma tarp Sąjungos ir trečiųjų šalių, interesams;

                     (2)

                     Reglamentu (EB) Nr. 2271/96 pripažįstama, kad eksteritoriškai taikant tokius įstatymus, įskaitant kitus teisės aktus, pažeidžiama tarptautinė teisė;

                     (3)

                     remiantis Reglamento (EB) Nr. 2271/96 5 straipsnio pirma pastraipa, to reglamento 11 straipsnyje nurodyti asmenys nesilaiko, tiesiogiai ar per patronuojamąją įmonę, ar kitą tarpininkaujantį asmenį, aktyviais veiksmais arba tyčiniu neveikimu, jokio reikalavimo ar draudimo, įskaitant užsienio valstybių teismų prašymus, grindžiamo tokiais įstatymais ar iš jų kylančio, arba nevykdo jais grindžiamų arba iš jų kylančių veiksmų;

                     (4)

                     vis dėlto remiantis Reglamento (EB) Nr. 2271/96 5 straipsnio antra pastraipa to reglamento 11 straipsnyje nurodytiems asmenims leidžiama prašyti Komisijos juos įgalioti visiškai arba iš dalies paklusti tokiam reikalavimui arba draudimui, jeigu jų nesilaikymas padarytų didelės žalos jų arba Sąjungos interesams;

                     (5)

                     siekiant užtikrinti teisinį tikrumą, taip pat užtikrinti, kad Reglamentas (EB) Nr. 2271/96 būtų veiksmingai įgyvendintas, kartu tam tikromis tinkamai pagrįstomis aplinkybėmis atsižvelgiant į pavojų, kad to reglamento 11 straipsnyje nurodytų fizinių ir juridinių asmenų interesams gali būti padaryta didelė žala, būtina nustatyti Reglamento (EB) Nr. 2271/96 5 straipsnio antros pastraipos taikymo kriterijus;

                     (6)

                     kadangi Komisijai pavesta prižiūrėti, kad ES teisė, įskaitant Reglamentą (EB) Nr. 2271/96, būtų taikoma vienodai, Komisija atidžiai stebės, kaip taikomas šis reglamentas ir, remdamasi savo atliktu šio reglamento taikymo vertinimu, priims reikiamas pritaikymo priemones;

                     (7)

                     taip pat turėtų būti nustatyti pagrindiniai procedūros, vykdytinos pateikus prašymą Komisijai įgalioti visiškai arba iš dalies vykdyti tokį reikalavimą arba draudimą, etapai;

                     (8)

                     pagal šį reglamentą tvarkant asmens duomenis turėtų būti laikomasi Europos Parlamento ir Tarybos reglamento (ES) 2016/679 (2) ir Europos Parlamento ir Tarybos reglamento (EB) Nr. 45/2001 (3) nuostatų;

                     (9)

                     pagal šį reglamentą teikiami prašymai turėtų būti susiję su veiksmais arba neveikimu, tiesiogiai ar netiesiogiai grindžiamais Reglamento (EB) Nr. 2271/96 priede nurodytų įstatymų taikymu ar iš jo kylančiais, arba juo grindžiamais ar iš jo kylančiais veiksmais;

                     (10)

                     prašymas išnagrinėjamas per kuo trumpesnį laiką;

                     (11)

                     šiame reglamente nurodytos priemonės atitinka Eksteritorinių teisės aktų suderinamumo komiteto nuomonę ir yra priimtos pagal Reglamentą (ES) Nr. 182/2011 (4),

               PRIĖMĖ ŠĮ REGLAMENTĄ:

            1 straipsnis
            Dalykas
            Šiuo reglamentu nustatomi Reglamento (EB) Nr. 2271/96 5 straipsnio antros pastraipos taikymo kriterijai.

            2 straipsnis
            Apibrėžtys
            Šiame reglamente vartojamų terminų apibrėžtys:
            a)   į sąrašą įtraukti eksteritoriniai teisės aktai– įstatymai ir kiti teisės aktai, nurodyti Reglamento (EB) Nr. 2271/96 priede, įskaitant jais grindžiamus ar iš jų kylančius įstatymus ir kitus teisės aktus;
            b)   tolesni veiksmai– į sąrašą įtrauktais eksteritoriniais teisės aktais grindžiami arba iš jų kylantys veiksmai;
            c)   nesilaikymas– į sąrašą įtrauktais eksteritoriniais teisės aktais arba tolesniais veiksmais pagrįstų arba tiesiogiai ar netiesiogiai iš jų kylančių reikalavimų arba draudimų, įskaitant užsienio valstybių teismų prašymus, nesilaikymas tiesioginiais veiksmais arba tyčiniu neveikimu;
            d)   ginami interesai– bet kurio Reglamento (EB) Nr. 2271/96 11 straipsnyje nurodyto asmens interesai, Sąjungos interesai arba ir viena, ir kita;
            e)   pareiškėjas– Reglamento (EB) Nr. 2271/96 11 straipsnyje nurodytas asmuo, pateikęs prašymą suteikti įgaliojimą, nurodytą Reglamento (EB) Nr. 2271/96 5 straipsnio antroje pastraipoje.

            3 straipsnis
            Prašymų teikimas

               1.   Prašymas suteikti Reglamento (EB) Nr. 2271/96 5 straipsnio antroje pastraipoje nurodytą įgaliojimą teikiamas raštu šiuo adresu:

                           European Commission

                           Service for Foreign Policy Instruments

                           EEAS 07/99

                           B-1049 Brussels, Belgium

                           EC-AUTHORISATIONS-BLOCKING-REG@ec.europa.eu

               2.   Prašymuose nurodomi pareiškėjų vardai, pavardės (pavadinimai), kontaktiniai duomenys, konkrečios į sąrašą įtrauktų eksteritorinių teisės aktų nuostatos arba susiję tolesni veiksmai, taip pat apibūdinama prašomo įgaliojimo apimtis ir žala, kuri atsirastų dėl nesilaikymo.

               3.   Prašyme pareiškėjai pateikia pakankamai įrodymų, kad nesilaikymas padarytų didelės žalos bent vienam iš ginamų interesų.

               4.   Prireikus Komisija gali paprašyti, kad pareiškėjai pateiktų papildomų įrodymų, kurie turi būti pateikti per Komisijos nustatytą pagrįstą laikotarpį.

               5.   Gavusi prašymus Komisija nedelsdama apie tai informuoja Eksteritorinių teisės aktų komitetą.

            4 straipsnis
            Prašymų vertinimas
            Vertindama, ar ginamiems interesams galėtų būti padaryta didelė žala, kaip nurodyta Reglamento (EB) Nr. 2271/96 5 straipsnio antroje pastraipoje, Komisija prireikus atsižvelgia, inter alia, į toliau nurodytus nesumuojamus kriterijus:

                        a)

                        į tai, ar ginamam interesui kils konkretus pavojus, atsižvelgiant į aplinkybes, žalos ginamam interesui pobūdį ir atsiradimo priežastis;

                        b)

                        į tai, ar trečioji šalis, kuri yra į sąrašą įtrauktų eksteritorinių teisės aktų kilmės šalis, pareiškėjo atžvilgiu vykdo administracinį ar teisminį tyrimą arba į tai, ar su ja buvo sudarytas pretenzijų sureguliavimo susitarimas;

                        c)

                        į tai, ar yra glaudi sąsaja su trečiąja šalimi, kuri yra į sąrašą įtrauktų eksteritorinių teisės aktų kilmės šalis arba vykdo tolesnius veiksmus, pavyzdžiui, į tai, ar pareiškėjas turi patronuojančiųjų ar patronuojamųjų bendrovių; arba į tai, ar veikloje dalyvauja fiziniai arba juridiniai asmenys, kuriems trečioji šalis, kuri yra į sąrašą įtrauktų eksteritorinių teisės aktų kilmės šalis arba vykdo tolesnius veiksmus, yra pirminė jurisdikcija;

                        d)

                        į tai, ar pareiškėjas galėtų pagrįstai imtis priemonių, kad išvengtų žalos arba ją sumažintų;

                        e)

                        į neigiamą poveikį vykdomai ekonominei veiklai, visų pirma į tai, ar pareiškėjas patirtų didelių ekonominių nuostolių, dėl kurių, pavyzdžiui, kiltų pavojus jo ekonominiam gyvybingumui arba atsirastų didelė bankroto rizika;

                        f)

                        į tai, ar dėl prarastų svarbių indėlių arba išteklių, kurių negalima tinkamai pakeisti, pareiškėjui būtų pernelyg sudėtinga vykdyti veiklą;

                        g)

                        į tai, ar pareiškėjui būtų gerokai sudėtingiau naudotis individualiomis teisėmis;

                        h)

                        į tai, ar kyla pavojus saugai, saugumui, žmogaus gyvybės ir sveikatos apsaugai ir aplinkos apsaugai;

                        i)

                        į tai, ar kyla pavojus Sąjungos gebėjimams vykdyti savo humanitarinę, vystymosi ir prekybos politiką arba įgyvendinti vidaus politikos sričių išorės aspektus;

                        j)

                        į strateginių prekių arba paslaugų tiekimo Sąjungoje ar valstybėje narėje arba į jas saugumą ir tokių prekių arba paslaugų trūkumo arba tiekimo nutraukimo poveikį;

                        k)

                        į pasekmes vidaus rinkai, susijusias su laisvu prekių, asmenų, paslaugų ir kapitalo judėjimu, taip pat finansiniam bei ekonominiam stabilumui arba pagrindinei Sąjungos infrastruktūrai;

                        l)

                        į sisteminius žalos padarinius, visų pirma šalutinį poveikį kitiems sektoriams;

                        m)

                        į poveikį vienos ar kelių valstybių narių darbo rinkai ir tokio poveikio tarpvalstybines pasekmes Sąjungoje;

                        n)

                        į bet kokį kitą svarbų veiksnį.

            5 straipsnis
            Išvada dėl prašymo

               1.   Jeigu atlikusi 4 straipsnyje nurodytą vertinimą Komisija nustato, kad pakanka įrodymų, kad nesilaikymas padarytų didelės žalos ginamiems interesams, Komisija skubiai pateikia Eksteritorinių teisės aktų komitetui sprendimo, kuriame nurodomos tinkamos priemonės, kurių būtina imtis, projektą.

               2.   Jeigu atlikusi 4 straipsnyje nurodytą vertinimą Komisija nenustato, kad pakanka įrodymų, kad nesilaikymas padarytų didelės žalos ginamiems interesams, Komisija pateikia Eksteritorinių teisės aktų komitetui sprendimo atmesti prašymą projektą.

               3.   Komisija nedelsdama praneša pareiškėjui apie galutinį sprendimą.

            6 straipsnis
            Duomenų tvarkymas

               1.   Komisija, vykdydama užduotis pagal šį reglamentą, tvarko asmens duomenis.

               2.   Tvarkant asmens duomenis laikomasi Reglamento (ES) 2016/679 ir Reglamento (EB) Nr. 45/2001 nuostatų.

               3.   Šio reglamento tikslais Užsienio politikos priemonių tarnyba paskiriama Komisijos duomenų valdytoju, kaip apibrėžta Reglamento (EB) Nr. 45/2001 2 straipsnio d punkte, siekiant užtikrinti, kad atitinkami fiziniai asmenys galėtų naudotis savo teisėmis pagal minėtą reglamentą.

            7 straipsnis
            Įsigaliojimas
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugpjūčio 3 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 1996 11 29, p. 1.

            (2)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (3)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

            (4)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).


title: 2017 m. lapkričio 15 d. Komisijos įgyvendinimo reglamentas (ES) 2017/2093, kuriuo nutraukiamas tyrimas dėl galimo antidempingo priemonių, nustatytų Tarybos įgyvendinimo reglamentu (ES) Nr. 1331/2011 tam tikriems importuojamiems Kinijos Liaudies Respublikos kilmės besiūliams vamzdžiams ir vamzdeliams iš nerūdijančio plieno, vengimo importuojant iš Indijos siunčiamus produktus, deklaruojamus arba nedeklaruojamus kaip Indijos kilmės, ir nutraukiama Komisijos įgyvendinimo reglamentu (ES) 2017/272 nustatyta šių importuojamų produktų registracija

text:
16.11.2017

               LT

               Europos Sąjungos oficialusis leidinys

               L 299/1

         KOMISIJOS ĮGYVENDINIMO REGLAMENTAS (ES) 2017/2093
   2017 m. lapkričio 15 d.
   kuriuo nutraukiamas tyrimas dėl galimo antidempingo priemonių, nustatytų Tarybos įgyvendinimo reglamentu (ES) Nr. 1331/2011 tam tikriems importuojamiems Kinijos Liaudies Respublikos kilmės besiūliams vamzdžiams ir vamzdeliams iš nerūdijančio plieno, vengimo importuojant iš Indijos siunčiamus produktus, deklaruojamus arba nedeklaruojamus kaip Indijos kilmės, ir nutraukiama Komisijos įgyvendinimo reglamentu (ES) 2017/272 nustatyta šių importuojamų produktų registracija
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į 13 straipsnio 3 dalį,
   kadangi:
   1.   PROCEDŪRA

   1.1.   Galiojančios priemonės

               (1)

               Taryba Įgyvendinimo reglamentu (ES) Nr. 1331/2011 (2) (toliau – pradinis reglamentas) visų kitų bendrovių, išskyrus nurodytąsias šio reglamento 1 straipsnio 2 dalyje ir I priede, importuojamiems tam tikriems Kinijos Liaudies Respublikos (toliau – KLR) kilmės besiūliams vamzdžiams ir vamzdeliams iš nerūdijančio plieno nustatė 71,9 % galutinį antidempingo muitą.

               (2)

               Šios priemonės toliau vadinamos galiojančiomis priemonėmis, o tyrimas, po kurio pradiniu reglamentu buvo nustatytos priemonės, toliau vadinamas pradiniu tyrimu.

         1.2.   Inicijavimas gavus prašymą

               (3)

               2017 m. sausio 3 d. Europos Sąjungos besiūlių vamzdžių iš nerūdijančio plieno pramonės gynybos komitetas (toliau – pareiškėjas) pateikė Europos Komisijai prašymą atlikti vengimo tyrimą, nurodydamas, kad tam tikriems importuojamiems KLR kilmės besiūliams vamzdžiams ir vamzdeliams iš nerūdijančio plieno nustatytų antidempingo priemonių yra vengiama juos siunčiant iš Indijos.

               (4)

               Iš prašyme pateiktų prima facie įrodymų matyti, kad nustačius galiojančias priemones labai pasikeitė su eksportu iš KLR ir Indijos į Sąjungą susijusios prekybos pobūdis, ir kad to priežastimi gali būti galiojančių priemonių nustatymas. Nebuvo jokios kitos tariamos pakankamai pagrįstos priežasties arba pateisinančių aplinkybių, kuriomis būtų galima paaiškinti tokį pasikeitimą, išskyrus galiojančių priemonių nustatymą.

               (5)

               Be to, buvo įrodymų, kad galiojančių priemonių taisomasis poveikis sumažėjo ir kiekio, ir kainos požiūriu. Remiantis įrodymais, didesnis produkto kiekis iš Indijos buvo importuojamas mažesne kaina, palyginti su nežalinga kaina, kuri nustatyta atlikus pradinį tyrimą.

               (6)

               Galiausiai buvo pateikta įrodymų, kad, palyginti su panašiam produktui per pradinį tyrimą nustatyta normaliąja verte, iš Indijos siunčiami besiūliai vamzdžiai ir vamzdeliai iš nerūdijančio plieno buvo importuojami dempingo kaina.

               (7)

               Apie tai pranešusi valstybėms narėms ir nustačiusi, kad yra pakankamai prima facie įrodymų, kad būtų inicijuotas tyrimas pagal pagrindinio reglamento 13 straipsnį, Europos Komisija (toliau – Komisija) tyrimą inicijavo Komisijos įgyvendinimo reglamentu (ES) 2017/272 (3) (toliau – inicijavimo reglamentas).

               (8)

               Remiantis pagrindinio reglamento 13 straipsnio 3 dalimi ir 14 straipsnio 5 dalimi, inicijavimo reglamentu taip pat nurodyta Sąjungos muitinėms registruoti iš Indijos siunčiamus importuojamus besiūlius vamzdžius ir vamzdelius iš nerūdijančio plieno.

         1.3.   Tyrimas

               (9)

               Komisija KLR ir Indijos valdžios institucijoms, šių šalių eksportuojantiems gamintojams ir prekiautojams, žinomiems susijusiems Sąjungos importuotojams ir Sąjungos pramonei pranešė apie tyrimo inicijavimą. Komisija išsiuntė klausimynus žinomiems arba per inicijavimo reglamento 15 konstatuojamojoje dalyje nurodytą terminą apie save pranešusiems KLR ir Indijos gamintojams ir (arba) eksportuotojams. Klausimynai buvo išsiųsti ir Sąjungos importuotojams.

               (10)

               Suinteresuotosioms šalims suteikta galimybė per inicijavimo reglamente nustatytą terminą raštu pareikšti nuomonę ir prašyti būti išklausytoms. Su pareiškėju buvo surengti keli klausymai, viename jų dalyvavo prekybos bylas nagrinėjantis pareigūnas.

               (11)

               Apie save pranešė dvidešimt devynios Indijos bendrovės, viena KLR bendrovė, devyni nesusiję importuotojai, du susiję importuotojai, vienas agentas ir penki Sąjungos pramonės gamintojai.

               (12)

               Dvidešimt viena Indijos bendrovė pateikė klausimyno atsakymus ir paprašė atleisti nuo galimų išplėstųjų priemonių, remiantis pagrindinio reglamento 13 straipsnio 4 dalimi.

               (13)

               Kiekvieną atleidimo prašymą Komisija nagrinėjo atskirai. Tikrinamieji vizitai buvo surengti keturiolikos bendrovių patalpose: buvo patikrinti arba svarbūs eksportuotojai į Sąjungą, arba bendrovės, kurios, remiantis pradine jų atsakymų analize, atitiko reikalavimus, kad jas nuo išplėstųjų priemonių būtų galima atleisti pagal pagrindinio reglamento 13 straipsnio 2 dalį.

               (14)

               Keturi nesusiję Sąjungos importuotojai ir vienas Kinijos eksportuojantis gamintojas, nesusijęs su jokiu Indijos gamintoju, pateikė klausimyno atsakymus.

               (15)

               Tikrinamieji vizitai surengti toliau išvardytų Indijos bendrovių patalpose:

                           —

                           Arvind Pipes & Fittings Industries Private Limited,

                           —

                           ASR Mettech Private Limited,

                           —

                           Chandan Steel Limited,

                           —

                           Heavy Metal and Tubes Limited,

                           —

                           Krystal Steel Manufacturing Private Limited,

                           —

                           Maxim Tubes Company Private Limited,

                           —

                           MBM Tubes Private Limited,

                           —

                           Patels Airflow Limited,

                           —

                           Ratnamani Metals & Tubes Limited,

                           —

                           Remi Edelstahl Tubulars Limited,

                           —

                           Sandvik Asia Private Limited,

                           —

                           Suraj Limited,

                           —

                           Tubacex Prakash India Private Limited,

                           —

                           Universal Stainless.

         1.4.   Tiriamasis laikotarpis

               (16)

               Atliekant tyrimą buvo nagrinėjamas 2009 m. balandžio 1 d.–2016 m. rugsėjo 30 d. laikotarpis (toliau – tiriamasis laikotarpis). 2015 m. spalio 1 d.–2016 m. rugsėjo 30 d. laikotarpis (toliau – ataskaitinis laikotarpis) nagrinėtas remiantis išsamesniais duomenimis, siekiant išsiaiškinti, ar tikrai sumažėjo galiojančių priemonių taisomasis poveikis ir ar vykdytas dempingas.

         2.   TYRIMO REZULTATAI

   2.1.   Bendrosios aplinkybės

               (17)

               Vadovaujantis pagrindinio reglamento 13 straipsnio 1 dalimi, priemonių vengimas vertintas paeiliui tiriant:

                           —

                           ar pasikeitė prekybos tarp trečiųjų šalių (Indijos ir KLR) ir Sąjungos pobūdis,

                           —

                           ar šis pasikeitimas įvyko dėl veiksmų, proceso ar veiklos, kuriems pakankamai pagrįsti arba pateisinti nėra jokios kitos priežasties ar ekonominės aplinkybės, išskyrus muito nustatymą,

                           —

                           ar esama žalos įrodymų arba įrodymų, kad muito taisomasis poveikis sumažėjo panašaus produkto kainos ir (arba) kiekio požiūriu, ir

                           —

                           ar esama dempingo įrodymų, grindžiamų pirmiau nustatytomis, jei būtina pagal pagrindinio reglamento 2 straipsnio nuostatas, panašaus produkto normaliosiomis vertėmis.

         2.2.   Nagrinėjamasis produktas ir panašus produktas

               (18)

               Su galimu priemonių vengimu susijęs produktas yra besiūliai vamzdžiai ir vamzdeliai iš nerūdijančio plieno – tai tam tikri Kinijos Liaudies Respublikos kilmės besiūliai vamzdžiai ir vamzdeliai iš nerūdijančio plieno (išskyrus tokius vamzdžius ir vamzdelius su pritvirtintomis jungiamosiomis detalėmis (fitingais), tinkamus naudoti dujų arba skysčių tiekimui, skirtus naudoti civiliniuose orlaiviuose) (toliau – nagrinėjamasis produktas). Jų KN kodai šiuo metu yra ex 7304 11 00, ex 7304 22 00, ex 7304 24 00, ex 7304 41 00, ex 7304 49 10, ex 7304 49 93, ex 7304 49 95, ex 7304 49 99 ir ex 7304 90 00. Šiam produktui taikomos šiuo metu galiojančios priemonės.

               (19)

               Tiriamasis produktas yra toks pat kaip ankstesnėje konstatuojamojoje dalyje apibrėžtas nagrinėjamasis produktas, tačiau siunčiamas iš Indijos, deklaruojamas arba nedeklaruojamas kaip Indijos kilmės; jo KN kodai šiuo metu yra tokie patys kaip ir nagrinėjamojo produkto.

               (20)

               Atlikus tyrimą nustatyta, kad iš KLR į Sąjungą eksportuoti besiūliai vamzdžiai ir vamzdeliai iš nerūdijančio plieno ir iš Indijos į Sąjungą siunčiami besiūliai vamzdžiai ir vamzdeliai iš nerūdijančio plieno turi tokias pačias pagrindines fizines ir technines savybes ir tokią pačią naudojimo paskirtį, todėl pagal pagrindinio reglamento 1 straipsnio 4 dalį juos reikia laikyti panašiais produktais.

         2.3.   Bendradarbiavimo lygis

               (21)

               Indijos eksportuojančių gamintojų bendradarbiavimo lygis buvo labai aukštas. Ataskaitiniu laikotarpiu dvidešimt vieno bendradarbiaujančio gamintojo eksportas sudarė 92 % viso besiūlių vamzdžių ir vamzdelių iš nerūdijančio plieno eksporto iš Indijos į Sąjungą.

               (22)

               Keturiolika patikrintų bendrovių sudarė 91 % viso bendradarbiaujančių bendrovių eksporto ir 84 % viso besiūlių vamzdžių ir vamzdelių iš nerūdijančio plieno eksporto iš Indijos į Sąjungą.

               (23)

               Vienam bendradarbiaujančiam Indijos eksportuojančiam gamintojui buvo taikoma pagrindinio reglamento 18 straipsnio 1 dalis, nes jis nepateikė reikiamos informacijos, kad būtų galima pagrįstai įvertinti su juo susijusių bendrovių veiklą. Siekiant papildyti šios bendrovės pateiktus duomenis, buvo naudoti patikimiausi turimi faktai, todėl Komisija turėjo patikimus duomenis jos importui ir eksportui į Sąjungą įvertinti.

               (24)

               KLR gamintojų ir (arba) eksportuotojų bendradarbiavimo lygis buvo žemas – tik vienas eksportuojantis gamintojas pateikė klausimyno atsakymus. Todėl išvados dėl besiūlių vamzdžių ir vamzdelių iš nerūdijančio plieno eksporto iš KLR į Sąjungą ir iš KLR į Indiją turėjo būti grindžiamos Eurostato duomenimis ir Kinijos prekybos statistiniais duomenimis.

         2.4.   Įtariamo vengimo veiksmų, proceso ar veiklos pobūdis

               (25)

               Kaip nurodyta prašyme, įtariami vengimo veiksmai atliekami gamybos proceso metu. Besiūlių vamzdžių ir vamzdelių iš nerūdijančio plieno gamyba sudaryta iš dviejų pagrindinių etapų: karštojo formavimo ir šaltojo formavimo.

               (26)

               Pirmuoju karštojo formavimo etapu naudojami du paplitę būdai: karštoji ekstruzija arba karštasis iškirtimas.

               (27)

               Tokiais būdais pagamintas karštai formuotas vamzdis yra tarpinis produktas, kuris prieš galutinį naudojimą dar turi būti apdorotas, išskyrus kai kuriuos karštai formuotus taikant karštąją ekstruziją pagamintus vamzdžius.

               (28)

               Pareiškėjas nurodė, kad iš KLR į Indiją eksportuoti besiūliai vamzdžiai ir vamzdeliai iš nerūdijančio plieno buvo jau šaltai formuoti vamzdžiai. Šį teiginį patvirtino Kinijos eksporto statistiniai duomenys ir daroma prielaida, kad KLR gamintojai taiko karštąjį iškirtimą, po kurio vamzdžiai privalo būti nedelsiant apdoroti šaltuoju būdu.

               (29)

               Nors iš Kinijos eksporto statistinių duomenų iš tiesų matyti, kad beveik visi eksportuoti besiūliai vamzdžiai ir vamzdeliai iš nerūdijančio plieno buvo deklaruoti kaip šaltai formuoti, importuojant juos į Indiją tik 2 % buvo deklaruoti kaip šaltai formuoti vamzdžiai.

               (30)

               Šį neatitikimą galima paaiškinti KLR taikoma PVM grąžinimo tvarka, pagal kurią šaltai formuotiems besiūliams vamzdžiams ir vamzdeliams iš nerūdijančio plieno nustatytas 13 % PVM grąžinimas, o karštai formuotiems vamzdžiams nustatytas 9 % PVM grąžinimas.

               (31)

               Atlikus patikrinimus nustatyta, kad Indijos gamintojai pirkdavo beveik išimtinai karštai formuotus vamzdžius, o šaltąjį formavimą atlikdavo Indijoje.

               (32)

               Atlikus tyrimą taip pat nustatyta, kad karštai formuoti vamzdžiai gali būti lengvai transportuojami iki jiems atliekamas šaltasis formavimas.

               (33)

               Atlikus tyrimą taip pat nustatyta, kad Indijoje atliekamas šaltasis formavimas iš esmės pakeisdavo produktą ir negrįžtamai pakeisdavo jo esmines savybes. Proceso metu pasikeičia produkto matmenys, jo fizinės, mechaninės ir metalurginės savybės.

         2.5.   Prekybos pobūdžio pasikeitimas

               (34)

               1 lentelėje parodoma besiūlių vamzdžių ir vamzdelių iš nerūdijančio plieno importo iš KLR ir Indijos į Sąjungą raida ir Indijos importo iš KLR raida tiriamuoju laikotarpiu:

                  1 lentelė

                  Besiūlių vamzdžių ir vamzdelių iš nerūdijančio plieno importas tiriamuoju laikotarpiu (metrinėmis tonomis)

                           Kalendoriniai metai

                           2009

                           2010

                           2011

                           2012

                           2013

                           2014

                           2015

                           Ataskaitinis laikotarpis

                           Sąjungos importas iš KLR

                           17 094

                           20 841

                           15 279

                           4 181

                           2 437

                           1 804

                           1 951

                           2 317

                           Sąjungos importas iš Indijos

                           5 173

                           6 401

                           7 601

                           11 572

                           13 531

                           17 230

                           18 911

                           19 845

                           Eksportas iš Kinijos į Indiją

                           23 555

                           35 454

                           37 824

                           41 505

                           40 146

                           49 039

                           43 364

                           44 129

                              Šaltinis: Eurostatas (COMEXT), Kinijos prekybos statistiniai duomenys.

               (35)

               Nagrinėjamojo produkto importas iš KLR į Sąjungą tiriamuoju laikotarpiu sumažėjo iš esmės, o 2011 m., nustačius galiojančias priemones, staigiai krito.

               (36)

               Nustačius priemones sumažėjęs importas iš KLR vėlesniais metais buvo atsvertas nuosekliai didėjančiu importu iš Indijos.

               (37)

               Šie prekybos srautų pokyčiai parodo, kaip pasikeitė prekybos tarp pirmiau minėtų šalių ir Sąjungos pobūdis. Eksportas iš KLR į Indiją tiriamuoju laikotarpiu stabiliai didėjo ir matyti, kad labiausiai jis padidėjo dar prieš nustatant priemones.

               (38)

               Iš pateiktų duomenų matyti, kad, 2010 m. pradėjus pradinį tyrimą ir 2011 m. gruodį nustačius galiojančias priemones, besiūlių vamzdžių ir vamzdelių iš nerūdijančio plieno importas iš Indijos pakeitė didžiąją dalį nagrinėjamojo produkto importo iš KLR į Sąjungą.

         2.6.   Jokios kitos pakankamai pagrįstos priežasties arba pateisinančių ekonominių aplinkybių, išskyrus antidempingo muitų nustatymą, nebuvimas

               (39)

               Komisija nagrinėjo, ar, kaip įtariama, nurodytas prekybos pobūdžio pasikeitimas yra susijęs su veiksmais, procesu ar veikla, kuriems pakankamai pagrįsti arba pateisinti nėra jokios kitos priežasties ar ekonominės aplinkybės, išskyrus muito nustatymą.

         2.6.1.   Importo iš KLR į Indiją analizė

               (40)

               Toliau pateiktoje lentelėje Indijos bendradarbiaujančių bendrovių importas iš KLR palygintas su jų visu pardavimu ir eksportu į Sąjungą. Komisija pažymi, kad duomenys pateikti apie bendroves, kurių eksportas sudaro didžiąją dalį Indijos besiūlių vamzdžių ir vamzdelių iš nerūdijančio plieno eksporto į Sąjungą, kaip paaiškinta 21 konstatuojamojoje dalyje.

               (41)

               Todėl Komisija manė, kad šie duomenys yra pakankamai tipiški atitinkamos Indijos pramonės eksporto į Sąjungą duomenys.

                  2 lentelė

                  Indijos importas iš KLR (bendradarbiaujančių bendrovių) palyginti su visu Indijos pardavimu (metrinėmis tonomis)

                           Indijos finansiniai metai

                           2009

                           2010

                           2011

                           2012

                           2013

                           2014

                           2015

                           Ataskaitinis laikotarpis

                           Visas Indijos pardavimas (A)

                           19 367

                           27 431

                           32 684

                           32 547

                           36 881

                           42 217

                           36 245

                           39 061

                           Indijos importas iš KLR (B)

                           7 852

                           15 146

                           14 284

                           17 465

                           18 246

                           21 914

                           17 313

                           19 640

                           Indijos importo iš KLR ir Indijos viso pardavimo santykis (C = B/A)

                           41 %

                           55 %

                           44 %

                           54 %

                           49 %

                           52 %

                           48 %

                           50 %

                           Indijos eksportas į Sąjungą (D)

                           4 252

                           6 631

                           9 697

                           12 759

                           14 715

                           19 090

                           16 825

                           18 581

                              Šaltinis: Bendradarbiaujančių bendrovių klausimyno atsakymai

               (42)

               Indijos importas iš KLR padidėjo gerokai mažiau nei Sąjungos importas iš Indijos. Nuo 2010 m. inicijuoto pradinio tyrimo iki ataskaitinio laikotarpio, Indijos bendradarbiaujančių eksportuojančių gamintojų importas iš KLR padidėjo nuo 15,1 iki 19,6 tūkstančių tonų (+ 29 %), o jų eksportas į Sąjungą padidėjo nuo 6,6 iki 18,6 tūkstančių tonų (+ 180 %).

               (43)

               Atlikus tyrimą nustatyta, kad importo iš KLR pokytis yra glaudžiau susijęs su viso pardavimo pokyčiu nei su Indijos eksporto į Sąjungą pokyčiu.

               (44)

               Kai Indijos eksportas į Sąjungą tampa pagrindiniu pardavimo srautu, logiška, kad jis atitinka padidėjusį importą iš Kinijos. Tas pats būtų įvykę, jeigu pardavimas būtų padidėjęs vidaus arba kitose eksporto rinkose.

               (45)

               Nepaisant to, kad viso pardavimo eksportui į Sąjungą dalis padidėjo nuo 25 % 2009–2010 m. iki 51 % ataskaitiniu laikotarpiu, Kinijos importo ir Indijos viso pardavimo santykis liko nepakitęs – apie 50 %.

               (46)

               Tai aiškiai parodo, kad Indijos gamintojai nuolat naudojo žaliavas iš KLR ir kitų šaltinių, o pradinių muitų nustatymas tam neturėjo jokio didesnio poveikio.

         2.6.2.   Verslo modelio analizė

               (47)

               Po to, kai buvo nustatyti muitai, bendrovių, kurių eksportas sudaro didžiąją eksporto į Sąjungą dalį, verslo modelis nepasikeitė. Nagrinėjamų veiksmų jos ėmėsi dar prieš 2010 m. rugsėjo mėn., kai buvo inicijuotas eksporto iš KLR pradinis tyrimas.

               (48)

               Šiuos veiksmus pateisinančios ekonominės aplinkybės egzistavo tiriamuoju laikotarpiu, nes prieš inicijuojant pradinį tyrimą šios bendrovės dirbo pelningai ir liko pelningomis tiek iki ataskaitinio laikotarpio pradžios, tiek jo metu.

               (49)

               Svarbu pažymėti, kad šaltai formuotų vamzdžių gamybos pajėgumams išlaikyti reikia didelių investicijų į ilgalaikį turtą, kuris per keletą metų nusidėvi. Dauguma bendrovių reikalingu ilgalaikiu turtu buvo apsirūpinusios dar prieš inicijuojant pradinį tyrimą.

         2.6.3.   Galiojančių priemonių poveikis Kinijos ir Indijos eksportui į Sąjungą

               (50)

               Prieš inicijuojant pradinį tyrimą, į Sąjungą iš Indijos importuojamų besiūlių vamzdžių ir vamzdelių iš nerūdijančio plieno vidutinė kaina buvo 10 % mažesnė už iš KLR importuojamų besiūlių vamzdžių ir vamzdelių iš nerūdijančio plieno kainą. Po pradinio tyrimo nustačius muitą, Indijos importuotojai liko pigiausias importo į Sąjungos rinką šaltinis. Komisija pažymi, kad dėl galimai skirtingo produktų asortimento vidutinės kainos negali būti tiesiogiai palyginamos. Tačiau jos padeda susidaryti tinkamą vaizdą apie kainų lygį.

               (51)

               Nustačius priemones ir stipriai padidėjus iš Kinijos importuojamų produktų kainai, Sąjungos paklausa atvėrė galimybių kitoms eksportuojančioms šalims, kurias išnaudoti buvo tinkami už konkurencingą kainą parduodami Indijos produktai.

               (52)

               NET jei tiriamuoju laikotarpiu eksporto į Sąjungą dalis padidėjo, jau prieš pradinio tyrimo inicijavimą Sąjungos rinka buvo svarbi Indijos gamintojų eksporto šalis.

               (53)

               Todėl padaryta išvada, kad 2.3.3 skyriuje nurodytą prekybos pobūdžio pasikeitimą lėmė kitos pagrįstos ekonominės priežastys, o ne KLR kilmės importuojamiems besiūliams vamzdžiams ir vamzdeliams iš nerūdijančio plieno nustatyti muitai.

         3.   FAKTŲ ATSKLEIDIMAS

               (54)

               Visoms suinteresuotosioms šalims buvo pranešta apie esminius faktus ir aplinkybes, kuriais remiantis padarytos minėtos išvados, ir jos buvo paragintos pateikti pastabų. Savo pastabose dėl galutinio faktų atskleidimo, pareiškėjas pateikė papildomos informacijos.

               (55)

               Pareiškėjas suabejojo Komisijos sprendimu netikrinti vienintelio Kinijos bendradarbiaujančio gamintojo. Komisija netikrino Kinijos bendradarbiaujančio gamintojo pateiktų duomenų todėl, kad jo eksportas į Indiją sudarė nedidelę dalį Kinijos eksporto į Indiją ir tai nebūtų suteikę tyrimui jokios pridėtinės vertės. Todėl šis tvirtinimas atmestas.

               (56)

               Pareiškėjas tvirtina, kad Komisija neatsižvelgė į tai, kad dauguma iš Kinijos į JAV eksportuojamų produktų yra deklaruojami kaip šaltai formuoti vamzdžiai. Komisija patvirtino, kad Kinijos eksportas į JAV nepatenka į šio tyrimo aprėptį, ir neįžvelgia jokio Kinijos eksporto į JAV ryšio su šiuo tyrimu. Todėl Komisija šį tvirtinimą atmetė.

               (57)

               Pareiškėjas taip pat tvirtino, kad kai kurių Indijos gamintojų gamybos įrenginiais tiriamąjį produktą galima gaminti tik iš šaltai formuotų vamzdžių. Atlikus Indijos eksportuojančių gamintojų gamybos įrenginių patikrinimą, nustatyta, kad į Sąjungą eksportuotus besiūlius vamzdžius ir vamzdelius iš nerūdijančio plieno jie gali gaminti iš karštai formuotų vamzdžių. Todėl šis tvirtinimas atmestas.

               (58)

               Pareiškėjas taip pat suabejojo Komisijos išvada dėl eksportuojančių gamintojų, kurių eksportas sudaro didžiąją eksporto į Sąjungą dalį, nepasikeitusio verslo modelio. Komisija atmetė šį tvirtinimą, kadangi visos patikrintos į Sąjungą ataskaitiniu laikotarpiu eksportavusios bendrovės (išskyrus vieną gamintoją, kuris į Sąjungą pardavė nedidelį kiekį) nagrinėjama veikla, t. y. karštai formuotų vamzdžių iš KLR importu ir besiūlių vamzdžių ir vamzdelių iš nerūdijančio plieno gamyba ir pardavimu vidaus rinkai ir eksportui, pradėjo užsiimti pirmiau, nei buvo pradėtas pradinis tyrimas.

               (59)

               Pareiškėjas taip pat teigė, kad Komisija savo išvadas pagrindė importo iš KLR į Indiją klasifikacija, remdamasi Indijos importo duomenimis, o turėjo į klasifikaciją atsižvelgti remdamasi Kinijos eksporto statistiniais duomenimis. Kaip nurodyta pirmiau, Kinijos statistiniais duomenimis eksportuoti buvo šaltai formuoti vamzdžiai, o Indijos statistiniais duomenimis importuoti buvo karštai formuoti vamzdžiai. Pareiškėjas toliau teigė, kad jei Komisija savo išvadas grindė Indijos importo statistiniais duomenimis, tuomet Komisija turėjo nustatyti, kad vengiama galiojančių priemonių, nes 2015 m. 45 % iš KLR į Indiją importuotų panašių produktų buvo deklaruoti kaip vamzdynų vamzdžiai. Pasak pareiškėjo, šių Kinijos kilmės vamzdžių kilmės negalėtų pakeisti joks Indijoje galimas atlikti apdorojimas. Galiausiai pareiškėjas pažymėjo, kad išsamiau nenagrinėtas Indijos importo statistinių duomenų tikslumas ir išvada šiuo klausimu nepadaryta.

               (60)

               Dėl to, kad Kinijos eksporto statistiniai duomenys prieštaravo Indijos importo statistiniams duomenims, Komisija savo išvadų jais negrindė. Iš tiesų, atsižvelgiant į aktyvų bendradarbiavimą, Komisijos išvados buvo grindžiamos patikrinta Indijos bendradarbiaujančių gamintojų pateikta informacija. Atliekant tyrimą daugiausia dėmesio buvo skirta faktiniams konkrečios bendrovės duomenims, kuriais patvirtinama, kad į Indijos gamyklas įvežti pusgaminiai, nustatomas jų apdorojimo tose gamyklose laipsnis ir tokios veiklos ekonominis pagrįstumas.

               (61)

               Dėl su kilmės taisyklėmis susijusių muitų teisės aktų, Komisija pastebėjo, kad per priemonių vengimo tyrimą, nustatant, ar yra vengiama galiojančių priemonių, atsižvelgiama į muitų teisės aktus, bet nesiremiama vien tik jais. Be to, pareiškėjas kalba tik apie vamzdynų vamzdžių importą iš KLR į Indiją. Iš tiesų vamzdynų vamzdžių eksporto iš Indijos į Sąjungą apimtis yra beveik 90 % mažesnė nei vamzdynų vamzdžių importo iš KLR į Indiją apimtis, apie kurią kalba pareiškėjas. Tačiau atlikus tyrimą nerasta įrodymų, kas šis mažos apimties vamzdynų vamzdžių eksportas iš Indijos į Sąjungą buvo vykdomas vengiant priemonių, kaip apibrėžta pagrindinio reglamento 13 straipsnio 1 dalyje. Todėl šie tvirtinimai atmesti.

               (62)

               Pareiškėjas teigė, kad Komisijos išvada, jog Indijos gamintojai pirko beveik išimtinai karštai formuotus vamzdžius buvo padaryta remiantis vien tik pirkimo užsakymais. Komisija šį tvirtinimą atmetė, nes savo išvadas ji pagrindė visa turima informacija, ne vien pirkimo užsakymais. Per tikrinamuosius vizitus Indijoje Komisija išnagrinėjo kiekvieno patikrinto Indijos gamintojo kaip žaliavą naudojamus pusgaminius, taip pat gamybos procesus ir gatavą produktą. Todėl šis tvirtinimas atmestas.

               (63)

               Pareiškėjas taip pat teigė, kad Komisija nerado įrodymų, kad Kinijos gamintojai netiekė karštuoju iškirtimu suformuotų vamzdžių, kurie KLR pirmą kartą buvo suformuoti šaltai; tokiu atveju, pareiškėjo nuomone, tolesnis apdirbimas Indijoje yra nepakankamas kilmės statusui įgyti. Kadangi Kinijos eksportuojantys gamintojai beveik visiškai nebendradarbiavo, Komisija savo išvadas dėl pusgaminių, kuriuos iš KLR pirko Indijos gamintojai, išbaigtumo padarė remdamasi Indijos gamintojų pateikta patikrinta informacija. Komisija nerado įrodymų, kad šie ruošiniai KLR jau buvo apdoroti šaltuoju būdu. Be to, patikrinto Indijos gamybos proceso pobūdis (įskaitant šaltojo formavimo pajėgumus) ir Kinijos gamintojų noras Indijai tiekti karštai formuotų vamzdžių pusgaminius, prieštarauja pareiškėjo tvirtinimui.

               (64)

               Maža to, net jei pareiškėjo tvirtinimas, kad kai kurie Indijai pristatyti vamzdžių pusgaminiai KLR buvo tam tikru mastu apdoroti šaltuoju būdu, būtų pagrįstas, tas apdorojimas būtų turėjęs mažą poveikį Indijoje atliekamiems darbams. Kaip nurodyta pirmiau, Komisija iš tiesų nustatė, kad visi patikrinti Indijos eksportuojantys gamintojai atliko esminį produkto pakeitimą, ir nustatė šią veiklą pateisinančias ekonomines aplinkybes. Todėl Komisija šiuos tvirtinimus atmetė.

               (65)

               Be to, pareiškėjas pateikė ataskaitą, susijusią su vienu Indijos gamintoju, teigiančiu, kad tam tikri vamzdžiai, kurie šio gamintojo iš KLR buvo importuoti kaip karštai formuoti vamzdžiai turėjo būti dar apdoroti šaltojo formavimo būdu, nes jie negali būti gaminami karštai valcuojant skersinio sraigtinio iškirtimo staklėmis. Ataskaita grindžiama išsamia importo iš KLR, kurį vykdo vienintelis Indijos gamintojas, ataskaita.

               (66)

               Komisija atkreipė dėmesį, kad tvirtinimas susijęs tik su karštojo iškirtimo būdu pagamintais vamzdžiais. Vis dėlto, Kinijos gamintojai taiko ir karštojo iškirtimo, ir karštosios ekstruzijos procesus. Be to, atlikus tyrimą nustatyta, kad Indijos eksportuojantys gamintojai importuoja ir ekstruzijos būdu suformuotus, ir iškirstus vamzdžius. Todėl šiuo tvirtinimu nenumatoma galimybė, kad šios konkrečios Indijos gamyklos importuoti vamzdžiai buvo pagaminti ekstruzijos būdu. Be to, šio konkretaus gamintojo importo statistika Komisijai buvo pateikta tik galutinai atskleidus faktus, todėl jos patikrinti negalima. Todėl šis tvirtinimas atmestas.

               (67)

               Pareiškėjas pateikė dviejų atrinktų KLR eksportuojančių gamintojų e. laišku gautą patvirtinimą, kuriame jie atsisako pristatyti karštai iškirstus vamzdžius ir nurodo galintys pasiūlyti tik šaltai formuotų vamzdžių.

               (68)

               Visų pirma, atsižvelgiant į didelį KLR eksportuojančių gamintojų skaičių (per pradinį tyrimą bendradarbiavo 31-a eksportuojančių gamintojų grupė), negalima padaryti jokios išvados remiantis dviejų bendradarbiaujančių eksportuojančių gamintojų pateikta informacija. Antra, Komisija nurodė, kad šis patvirtinimas nėra susijęs su klausimu dėl Indijos eksportuojančių gamintojų gebėjimo pagaminti į Sąjungą eksportuojamą produktą, juo tiesiog atskleidžiama tų dviejų Kinijos eksportuojančių gamintojų pardavimo strategija. Todėl Komisija šį tvirtinimą atmetė.

               (69)

               Pareiškėjas teigė, kad Indijoje nėra iškirtimo staklyno, kuriame galima būtų pagaminti didesnio kaip 4 colių skersmens karštojo iškirtimo vamzdžius, ir nurodė, kad Komisija šio aspekto nenagrinėjo.

               (70)

               Komisija pažymėjo, kad Indijos eksportuojančių gamintojų į Sąjungą eksportuojami besiūliai vamzdžiai ir vamzdeliai iš nerūdijančio plieno gali būti gaminami iš karštai formuotų vamzdžių, kurių kilmės šalis gali būti ir Indija, ir KLR. Indijos eksportuojančių gamintojų turima įranga galima šaltuoju būdu apdoroti Kinijos kilmės didesnio kaip 4 colių skersmens karštai formuotus vamzdžius. Todėl šis tvirtinimas atmestas.

               (71)

               Pareiškėjas suabejojo Komisijos išvada dėl esminio pakeitimo, nurodyto 33 konstatuojamojoje dalyje, kurioje Komisija aprašė, kaip šaltasis formavimas negrįžtamai pakeičia esmines produkto savybes, ir teigia, kad pakeitimo sąnaudos nėra didelės.

               (72)

               Pirmiausia Komisija pažymėjo, kad pareiškėjas neginčija to fakto, kad šaltojo formavimo procesas pakeičia produkto matmenis, jo fizines, mechanines ir metalurgines savybes. Atlikdama vertinimą, Komisija pažymėjo, kad remiantis pagrindinio reglamento 13 straipsnio 1 dalimi priemonių vengimo nenustatyta dėl to, kad šiuo atveju buvo pagrįstų priežasčių ir ekonominių aplinkybių, pateisinančių Indijoje vykdomą apdorojimo veiklą. Todėl kiekybiškai įvertinti pakeitimo sąnaudas nebuvo būtina. Todėl šis tvirtinimas atmestas.

               (73)

               Pareiškėjas nurodė, kad Komisija neatsižvelgė į tai, kad, prieš nustatant priemones KLR, didžiąją dalį Sąjungos importo iš Indijos vykdė vieno Sąjungos gamintojo patronuojamoji bendrovė ir pasiūlė Komisijai patikslinti 1 lentelę, iš jos išskaičiuojant tą importą, kad matytųsi po priemonių nustatymo staigiai padidėjęs importas iš Indijos. Pareiškėjas taip pat tvirtino, kad jei Komisija neįtrauks to eksporto, tuomet Sąjunga negalės būti laikoma svarbia Indijos eksportuojančių gamintojų eksporto rinka iki pradinio tyrimo inicijavimo.

               (74)

               NET jei pirmiau minėtos Sąjungos gamintojo patronuojamosios bendrovės Indijoje eksportas į Sąjungą, kuris tiriamuoju laikotarpiu buvo pakankamai tolygus, būtų išskaičiuotas, Indijos eksporto į Sąjungą padidėjimo vertinimas nepasikeistų. Iš tiesų, Indijos eksportas į Sąjungą ir toliau buvo didelis ir dėl to, kaip paaiškinta 36 ir 37 konstatuojamosiose dalyse, pasikeitė prekybos pobūdis. Dėl Sąjungos rinkos patrauklumo Komisija nurodo per pradinį tyrimą atliktą analizę.

               (75)

               Pareiškėjas taip pat teigė, kad priešingai Komisijos išvadai, kad Indijos importas iš KLR labiausiai padidėjo prieš nustatant priemones, Indijos importas iš KLR padidėjo pradėjus tyrimą.

               (76)

               Pradinis tyrimas buvo inicijuotas 2010 m. rugsėjo 30 d. Paprastai besiūliai vamzdžiai ir vamzdeliai iš nerūdijančio plieno gaminami pagal užsakymą ir neparduodami iš sandėlio, todėl, atsižvelgiant į prekių siuntimo iš KLR į Indiją jūrų frachtu trukmę, mažai tikėtina, kad Kinijos eksportas į Indiją 2009 ir 2010 m. padidėjo nuo inicijavimo pradžios. Bet kuriuo atveju dėl to nesikeičia Komisijos išvada, kad Indijos importas iš Kinijos padidėjo gerokai prieš nustatant priemones, ir 37 ir 38 konstatuojamosiose dalyse, kuriose Komisija pritaria pareiškėjui, pateiktos išvados, kad prekybos pobūdis pasikeitė.

               (77)

               Pareiškėjas taip pat nurodė, kad Indijos eksporto į Sąjungą santykis palyginti su Indijos importu iš KLR tiriamuoju laikotarpiu padidėjo. Atsižvelgiant į 2 lentelėje pateiktą informaciją, šis santykis (D/B) iš tiesų padidėjo nuo 54 % iki 95 %. Tačiau, priešingai nei teigia pareiškėjas, tai neįrodo Indijos gamintojų verslo modelio pasikeitimų, bet tik parodo, kad Sąjungos rinka Indijos gamintojams pasidarė svarbesnė.

               (78)

               Kad būtų galima nustatyti, ar pasikeitė Indijos gamintojų verslo modelis, reikėjo išnagrinėti visas jų operacijas, o ne apsiriboti tik pardavimo į Sąjungą analize. Kad tai išanalizuotų, Komisija palygino Indijos importą iš KLR su bendru Indijos bendradarbiaujančių bendrovių pardavimu. Todėl Komisija šį tvirtinimą atmetė.

               (79)

               Pareiškėjas taip pat teigė, kad šaltasis tempimas nėra didelių investicijų į ilgalaikį turtą reikalaujantis procesas, ir paklausė Komisijos, ar ji tikrino pajėgumų naudojimą prieš tiriamojo laikotarpio pradžią ir iki ataskaitinio laikotarpio.

               (80)

               Iš tiesų Komisija tikrino bendradarbiaujančių Indijos eksportuojančių gamintojų pajėgumų naudojimą ir nustatė, kad per visą tiriamąjį laikotarpį pajėgumų naudojimas paprastai viršijo faktinį gamybos našumą. Taip patvirtinama išvada, kad dauguma bendrovių reikalingu ilgalaikiu turtu buvo apsirūpinusios dar prieš inicijuojant pradinį tyrimą, kaip nurodyta 49 konstatuojamojoje dalyje. Be to, Komisija nustatė, kad visi patikrinti eksportuojantys gamintojai, kurie ataskaitiniu laikotarpiu eksportavo į Sąjungą, turėjo šaltojo valcavimo Pilger būdu staklynus ir juos naudojo. Todėl Komisija atmetė tvirtinimą ir paliko galioti išvadą dėl didelių investicijų poreikio, kaip nurodyta 49 konstatuojamojoje dalyje.

               (81)

               Teikdamas pastabas dėl 50 konstatuojamojoje dalyje pateiktų išvadų, pareiškėjas palygino Eurostato duomenis ir nustatė, kad iki 2014 m. vidutinė importo iš Indijos kaina buvo didesnė nei eksporto iš KLR kaina.

               (82)

               50 konstatuojamojoje dalyje Komisija palygino 2009 m. vidutines kainas, remdamasi Komisijos reglamento (ES) Nr. 627/2011 (4) 4 ir 17 lentelėse paskelbtais statistiniais duomenimis, pagal kuriuos Indijos kaina buvo mažesnė. Bet kuriuo atveju pareiškėjas neginčija to, kad iš Indijos importuojami produktai yra pigiausias importo į Sąjungos rinką šaltinis po to, kai KLR buvo nustatytos antidempingo priemonės. Todėl šis tvirtinimas taip pat buvo atmestas.

         4.   TYRIMO NUTRAUKIMAS

               (83)

               Atsižvelgiant į minėtus nustatytus faktus, šis priemonių vengimo tyrimas turėtų būti nutrauktas.

               (84)

               Atlikus tyrimą nustatyta, kad šaltasis formavimas yra esminis produkto pakeitimas ir kad yra pakankamai kitų nei muito vengimas pagrįstų priežasčių ir ekonominių aplinkybių, pateisinančių KLR, Indijos ir Sąjungos prekybos pobūdžio pasikeitimą.

               (85)

               Taigi 13 straipsnio 1 dalyje nurodytos sąlygos, kurias įvykdžius laikoma, kad vengiama priemonių, nėra įvykdytos, todėl KLR kilmės importuojamam nagrinėjamajam produktui galiojančios priemonės neturėtų būti išplėstos importuojamam iš Indijos siunčiamam tam pačiam produktui, deklaruojamam arba nedeklaruojamam kaip Indijos kilmės.

               (86)

               Įgyvendinimo reglamentu (ES) 2017/272 nustatyta iš Indijos siunčiamo tiriamojo produkto, deklaruojamo arba nedeklaruojamo kaip Indijos kilmės, importo registracija turėtų būti nutraukta.

               (87)

               Pagal Reglamento (ES) 2016/1036 15 straipsnio 1 dalį įsteigtas komitetas nuomonės nepateikė,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamentu (ES) 2017/272 dėl galimo antidempingo priemonių, nustatytų Tarybos įgyvendinimo reglamentu (ES) Nr. 1331/2011 tam tikriems importuojamiems Kinijos Liaudies Respublikos kilmės besiūliams vamzdžiams ir vamzdeliams iš nerūdijančio plieno, kurių KN kodai šiuo metu yra ex 7304 11 00, ex 7304 22 00, ex 7304 24 00, ex 7304 41 00, ex 7304 49 10, ex 7304 49 93, ex 7304 49 95, ex 7304 49 99 ir ex 7304 90 00 (TARIC kodai: 7304110011, 7304110019, 7304220021, 7304220029, 7304240021, 7304240029, 7304410091, 7304491091, 7304499391, 7304499591, 7304499991 ir 7304900091), vengimo importuojant iš Indijos siunčiamus produktus, deklaruojamus arba nedeklaruojamus kaip Indijos kilmės, ir kuriuo įpareigojama tokius importuojamus produktus registruoti, inicijuotas tyrimas yra nutraukiamas.
   2 straipsnis
   Muitinėms pavedama nutraukti importuojamų produktų registraciją, nustatytą vadovaujantis Įgyvendinimo reglamento (ES) 2017/272 2 straipsniu.
   3 straipsnis
   Įgyvendinimo reglamentas (ES) 2017/272 panaikinamas.
   4 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 15 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2016 6 30, p. 21.

      (2)  OL L 336, 2011 12 20, p. 6.

      (3)  OL L 40, 2017 2 17, p. 64.

      (4)  OL L 169, 2011 6 29, p. 1.


title: 2017 m. lapkričio 20 d. Tarybos įgyvendinimo reglamentas (ES) 2017/2153, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
21.11.2017

               LT

               Europos Sąjungos oficialusis leidinys

               L 304/3

         TARYBOS ĮGYVENDINIMO REGLAMENTAS (ES) 2017/2153
   2017 m. lapkričio 20 d.
   kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. kovo 17 d. Tarybos reglamentą (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (1), ypač į jo 14 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. kovo 17 d. Taryba priėmė Reglamentą (ES) Nr. 269/2014;

               (2)

               po to, kai 2017 m. rugsėjo 10 d. Rusijos Federacija surengė gubernatoriaus rinkimus neteisėtai aneksuotame Sevastopolio mieste, Taryba mano, kad vienas asmuo turėtų būti įtrauktas į asmenų, subjektų ir įstaigų, kuriems taikomos Reglamento (ES) Nr. 269/2014 I priede nustatytos ribojamosios priemonės, sąrašą;

               (3)

               todėl Reglamento (ES) Nr. 269/2014 I priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas asmuo įtraukiamas į Reglamento (ES) Nr. 269/2014 I priede pateiktą sąrašą.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 20 d.

            Tarybos vardu

            Pirmininkė

         M. REPS

      (1)  OL L 78, 2014 3 17, p. 6.

      PRIEDAS

         1 straipsnyje nurodytų asmenų sąrašas

                     Vardas, pavardė

                     Identifikuojamoji informacija

                     Motyvai

                     Įtraukimo į sąrašą data

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Gimimo data: 1977 2 21
                     Gimimo vieta: Omskas, TSRS

                     Sevastopolio gubernatorius.
                     Per 2017 m. rugsėjo 10 d. neteisėtai aneksuotame Sevastopolio mieste Rusijos Federacijos surengtus rinkimus D. Ovsyannikov išrinktas „Sevastopolio gubernatoriumi“.
                     2016 m. liepos 28 d. Prezidentas V. Putinas jį paskyrė laikinai einančiu pareigas „Sevastopolio gubernatoriumi“. Eidamas šias pareigas jis siekė, kad neteisėtai aneksuotas Krymo pusiasalis būtų toliau integruojamas į Rusijos Federaciją, ir dėl to yra atsakingas už aktyvų veiksmų ar politikos, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, rėmimą ar vykdymą.
                     2017 m. jis padarė viešus pareiškimus dėl neteisėtos Krymo ir Sevastopolio aneksijos rėmimo ir minint neteisėto „Krymo referendumo“ metines. Jis pagerbė vadinamųjų „savigynos būrių“, kurie sudarė palankesnes sąlygas Rusijos pajėgų dislokavimui Krymo pusiasalyje rengiantis neteisėtai jo aneksijai, vykdomai Rusijos Federacijos, veteranus, ir paragino Sevastopolį tapti Rusijos Federacijos pietinės dalies sostine.

                     2017 11 21“


title: 2017 m. lapkričio 20 d. Komisijos įgyvendinimo reglamentas (ES) 2017/2159, kuriuo iš dalies keičiamos tam tikros Komisijos reglamento (ES) Nr. 255/2010 nuorodos į ICAO nuostatas (Tekstas svarbus EEE. )

text:
21.11.2017

               LT

               Europos Sąjungos oficialusis leidinys

               L 304/45

         KOMISIJOS ĮGYVENDINIMO REGLAMENTAS (ES) 2017/2159
   2017 m. lapkričio 20 d.
   kuriuo iš dalies keičiamos tam tikros Komisijos reglamento (ES) Nr. 255/2010 nuorodos į ICAO nuostatas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 551/2004 dėl bendro Europos dangaus oro erdvės organizavimo ir naudojimo (oro erdvės reglamentą) (1), ypač į jo 6 straipsnio 7 dalį,
   kadangi:

               (1)

               Komisijos reglamento (ES) Nr. 255/2010 (2) priede daroma nuoroda į Tarptautinės civilinės aviacijos konvencijos (toliau – Čikagos konvencija) 11 priedo nuostatas ir konkrečiai – į jos 13 leidimą, 2001 m. liepos mėn., į kurį įtrauktas pakeitimas Nr. 49. 2016 m. lapkričio 10 d. Tarptautinė civilinės aviacijos organizacija (ICAO) Čikagos konvencijos 11 priedą iš dalies pakeitė – į jį įtraukė pakeitimą Nr. 50A;

               (2)

               Reglamento (ES) Nr. 255/2010 priede taip pat daroma nuoroda į ICAO dokumento Procedures for Air Navigation Services – Air Traffic Management („Oro navigacijos paslaugų procedūros. Oro eismo valdymas“, PANS-ATM, dokumentas Nr. 4444) nuostatas ir konkrečiai – į jo 15 leidimą, 2007 m., į kurį įtrauktas pakeitimas Nr. 6. 2016 m. lapkričio 10 d. ICAO dokumentą Nr. 4444 iš dalies pakeitė – į jį įtraukė pakeitimą Nr. 7A;

               (3)

               siekiant atsižvelgti į tuos pakeitimus ir taip sudaryti sąlygas valstybėms narėms vykdyti savo tarptautines teisines prievoles ir užtikrinti derėjimą su ICAO tarptautine reguliavimo sistema, Reglamento (ES) Nr. 255/2010 nuorodos į Čikagos konvencijos 11 priedą ir ICAO dokumentą Nr. 4444 dabar turėtų būti atnaujintos;

               (4)

               todėl Reglamentas (ES) Nr. 255/2010 turėtų būti atitinkamai iš dalies pakeistas;

               (5)

               šiame reglamente nustatytos priemonės atitinka Bendro dangaus komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 255/2010 priedo 1 ir 2 punktai pakeičiami taip:

               „1.

               Čikagos konvencijos 11 priedo Air Traffic Services („Oro eismo paslaugos“) (14 leidimas, 2016 m. liepos mėn., su pakeitimu Nr. 50A) 3 skyriaus 3.7.5 punktas Air Traffic Flow Management („Oro eismo srautų valdymas“).

               2.

               ICAO dokumento Nr. 4444 Procedures for Air Navigation Services — Air Traffic Management („Oro navigacijos paslaugų procedūros. Oro eismo valdymas“, PANS-ATM) (16 leidimas, 2016 m., su pakeitimu Nr. 7A) 3 skyrius ATS System Capacity and Air Traffic Flow Management („ATS sistemos pajėgumas ir oro eismo srautų valdymas“).“

         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 20 d.

            Komisijos vardu

            Pirmininkas

         Jean-Claude JUNCKER

      (1)  OL L 96, 2004 3 31, p. 20.

      (2)  2010 m. kovo 25 d. Komisijos reglamentas (ES) Nr. 255/2010, kuriuo nustatomos bendrosios oro eismo srautų valdymo taisyklės (OL L 80, 2010 3 26, p. 10).


title: 2017 m. lapkričio 20 d. Komisijos įgyvendinimo reglamentas (ES) 2017/2160, kuriuo iš dalies keičiamos tam tikros Komisijos įgyvendinimo reglamento (ES) Nr. 1079/2012 nuorodos į ICAO nuostatas (Tekstas svarbus EEE. )

text:
21.11.2017

               LT

               Europos Sąjungos oficialusis leidinys

               L 304/47

         KOMISIJOS ĮGYVENDINIMO REGLAMENTAS (ES) 2017/2160
   2017 m. lapkričio 20 d.
   kuriuo iš dalies keičiamos tam tikros Komisijos įgyvendinimo reglamento (ES) Nr. 1079/2012 nuorodos į ICAO nuostatas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 552/2004 dėl Europos oro eismo valdymo tinklo sąveikos (sąveikos reglamentą) (1), ypač į jo 3 straipsnio 5 dalį,
   pasikonsultavusi su Bendro dangaus komitetu,
   kadangi:

               (1)

               Komisijos įgyvendinimo reglamento (ES) Nr. 1079/2012 (2) II priedo 3 punkte daroma nuoroda į Tarptautinės civilinės aviacijos organizacijos (ICAO) dokumento „Procedures for Navigation Services – Air Traffic Management“ („Oro navigacijos paslaugų procedūros. Oro eismo valdymas“, PANS-ATM, dokumentas Nr. 4444) nuostatas ir konkrečiai – į jo penkioliktą leidimą, 2007 m., į kurį įtrauktas pakeitimas Nr. 6. 2016 m. lapkričio 10 d. ICAO dokumentą Nr. 4444 iš dalies pakeitė – į jį įtraukė pakeitimą Nr. 7A;

               (2)

               siekiant atsižvelgti į tą pakeitimą ir taip sudaryti sąlygas valstybėms narėms vykdyti savo tarptautines teisines prievoles ir užtikrinti derėjimą su ICAO tarptautine reguliavimo sistema, Įgyvendinimo reglamento (ES) Nr. 1079/2012 nuorodos į dokumentą Nr. 4444 dabar turėtų būti atnaujintos;

               (3)

               todėl Įgyvendinimo reglamentas (ES) Nr. 1079/2012 turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 1079/2012 II priedo 3 punktas pakeičiamas taip:

                  „3.

                  ICAO PANS-ATM dokumento Nr. 4444 (šešioliktas leidimas, 2016 m., su pakeitimu Nr. 7A) 12.3.1.5 skirsnis „8,33 kHz kanalų išskirstymas“.“

   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 20 d.

            Komisijos vardu

            Pirmininkas

         Jean-Claude JUNCKER

      (1)  OL L 96, 2004 3 31, p. 26.

      (2)  2012 m. lapkričio 16 d. Komisijos įgyvendinimo reglamentas (ES) Nr. 1079/2012, kuriuo nustatomi bendrame Europos danguje naudojamų kalbinio ryšio kanalų išskirstymo reikalavimai (OL L 320, 2012 11 17, p. 14).


title: 2017 m. lapkričio 7 d. Komisijos įgyvendinimo reglamentas (ES) 2017/2156, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Kiełbasa piaszczańska (SGN))

text:
21.11.2017

               LT

               Europos Sąjungos oficialusis leidinys

               L 304/20

         KOMISIJOS ĮGYVENDINIMO REGLAMENTAS (ES) 2017/2156
   2017 m. lapkričio 7 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Kiełbasa piaszczańska (SGN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remiantis Reglamento (ES) Nr. 1151/2012 50 straipsnio 2 dalies a punktu, Lenkijos paraiška įregistruoti pavadinimą „Kiełbasa piaszczańska“ paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Kiełbasa piaszczańska“ turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Įregistruojamas pavadinimas „Kiełbasa piaszczańska“ (SGN).
   Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.2 klasei „Mėsos produktai (virti, sūdyti, rūkyti ir kt.)“, pavadinimas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 7 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  OL C 205, 2017 6 29, p. 70.

      (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2017 m. lapkričio 16 d. Komisijos įgyvendinimo reglamentas (ES) 2017/2157, kuriuo iš dalies keičiamas Įgyvendinimo reglamentas (ES) Nr. 211/2012 dėl tam tikrų prekių klasifikavimo Kombinuotojoje nomenklatūroje

text:
21.11.2017

               LT

               Europos Sąjungos oficialusis leidinys

               L 304/21

         KOMISIJOS ĮGYVENDINIMO REGLAMENTAS (ES) 2017/2157
   2017 m. lapkričio 16 d.
   kuriuo iš dalies keičiamas Įgyvendinimo reglamentas (ES) Nr. 211/2012 dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013 (1), kuriuo nustatomas Sąjungos muitinės kodeksas, ypač į jo 57 straipsnio 4 dalį ir 58 straipsnio 2 dalį,
   kadangi:

               (1)

               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su tam tikrų prekių klasifikavimu;

               (2)

               Komisijos įgyvendinimo reglamentu (ES) Nr. 211/2012 (3) produktas, kurį sudaro etilo alkoholio (70 % masės) ir EN 228 standartą atitinkančio benzino (automobilinio benzino) (30 % masės) mišinys, buvo klasifikuojamas priskiriant KN kodą 2207 20 00;

               (3)

               Įgyvendinimo reglamentu (ES) Nr. 626/2014 (4) Komisija Kombinuotosios nomenklatūros antros dalies 22 skirsnyje įrašė 12 papildomąją pastabą. Motyvai, dėl kurių nagrinėjamasis produktas Įgyvendinimo reglamentu (ES) Nr. 211/2012 klasifikuojamas priskiriant KN kodą 2207 20 00, turėtų būti suderinti su toje papildomojoje pastaboje nustatytomis taisyklėmis, kad būtų išvengta galimo konkrečių etilo alkoholio mišinių su kitomis cheminėmis medžiagomis skirtingo tarifinio klasifikavimo ir būtų užtikrintas vienodas Kombinuotosios nomenklatūros taikymas Sąjungoje. Be to, Įgyvendinimo reglamento (ES) Nr. 211/2012 priede pateiktame produkto aprašyme turėtų būti aiškiai nurodyta, kad šis produktas naudojamas kaip autotransporto priemonių degalų gamybos žaliava;

               (4)

               todėl Įgyvendinimo reglamentas (ES) Nr. 211/2012 turėtų būti atitinkamai iš dalies pakeistas;

               (5)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 211/2012 priedas pakeičiamas šio reglamento priedo tekstu.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 16 d.

            Komisijos vardu

            Pirmininko pavedimu

         Stephen QUEST

            Generalinis direktorius

            Mokesčių ir muitų sąjungos generalinis direktoratas

      (1)  OL L 269, 2013 10 10, p. 1.

      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

      (3)  2012 m. kovo 12 d. Komisijos įgyvendinimo reglamentas (ES) Nr. 211/2012 dėl tam tikrų prekių klasifikavimo Kombinuotojoje nomenklatūroje (OL L 73, 2012 3 13, p. 1).

      (4)  2014 m. birželio 10 d. Komisijos įgyvendinimo reglamentas (ES) Nr. 626/2014, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 174, 2014 6 13, p. 26).

      PRIEDAS
      „
            PRIEDAS

                        Prekių aprašymas

                        Klasifikavimas (KN kodas)

                        Motyvai

                        (1)

                        (2)

                        (3)

                        Produktas, kurį sudaro (masės %):

                                    —

                                    etilo alkoholis

                                    70

                                    —

                                    benzinas (automobilinis benzinas), atitinkantis EN 228 standartą

                                    30

                              Produktas naudojamas kaip autotransporto priemonių degalų gamybos žaliava.
                        Gabenamas nesupakuotas.

                        2207 20 00

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 22 skirsnio 12 papildomąja pastaba ir KN kodus 2207  ir 2207 20 00  atitinkančiais prekių aprašymais.
                        Produktas yra etilo alkoholio ir benzino (automobilinio benzino) mišinys. Dėl sudėtyje esančio benzino (automobilinio benzino) procentinės dalies produktas yra netinkamas žmonėms vartoti, bet gali būti naudojamas pramoniniais tikslais (taip pat žr. Suderintos sistemos paaiškinimų 2207  pozicijos paaiškinimų ketvirtą pastraipą).
                        Todėl šis produktas laikytinas denatūruotu etilo alkoholiu ir jam priskirtinas KN kodas 2207 20 00 .

                  “


title: 2018 m. balandžio 5 d. Komisijos įgyvendinimo reglamentas (ES) 2018/537, kuriuo 283-ią kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
5.4.2018

               LT

               Europos Sąjungos oficialusis leidinys

               LI 89/1

         KOMISIJOS ĮGYVENDINIMO REGLAMENTAS (ES) 2018/537
   2018 m. balandžio 5 d.
   kuriuo 283-ią kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 1 dalį,
   kadangi:

               (1)

               Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

               (2)

               2018 m. kovo 29 d. Jungtinių Tautų Saugumo Tarybos Sankcijų komitetas nusprendė į asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašą įtraukti vieną įrašą. Todėl Reglamento (EB) Nr. 881/2002 I priedas turėtų būti atitinkamai iš dalies pakeistas;

               (3)

               siekiant užtikrinti, kad šiame reglamente nustatytos priemonės būtų veiksmingos, jis turėtų įsigalioti nedelsiant,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 881/2002 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. balandžio 5 d.

            Komisijos vardu

            Pirmininko pavedimu

            Užsienio politikos priemonių tarnybos vadovė

      (1)  OL L 139, 2002 5 29, p. 9.

      PRIEDAS
      Reglamento (EB) Nr. 881/2002 I priedo antraštinė dalis „Juridiniai asmenys, grupės ir organizacijos“ papildoma šiuo įrašu:

         „Khatiba Imam Al-Bukhari (KIB) (alias: Khataib al-Imam al-Bukhari). Adresas: a) Khan-Shaykhun, Sirijos Arabų Respublika (53 km į pietus nuo Idlibo, buvimo vieta 2018 m. kovo mėn.); b) Idlibas, Alepas ir Khama, Sirijos Arabų Respublika (veiklos zona); c) Afganistano-Pakistano pasienio teritorija (ankstesnė buvimo vieta). Kita informacija: nuo 2016 m., perdislokuotas į šiaurinę Afganistano dalį. Įtraukimo į sąrašą pagal 7d straipsnio 2 dalies i punktą data: 2018 3 29.“


title: 2018 m. balandžio 16 d. Komisijos įgyvendinimo reglamentas (ES) 2018/583, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Lough Neah Pollan“ (SKVN))

text:
18.4.2018

               LT

               Europos Sąjungos oficialusis leidinys

               L 98/17

         KOMISIJOS ĮGYVENDINIMO REGLAMENTAS (ES) 2018/583
   2018 m. balandžio 16 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Lough Neah Pollan“ (SKVN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remiantis Reglamento (ES) Nr. 1151/2012 50 straipsnio 2 dalies a punktu, Jungtinės Karalystės paraiška įregistruoti pavadinimą „Lough Neah Pollan“ paskelbta Europos Sąjungos oficialiajame leidinyje
                   (2).

               (2)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Lough Neah Pollan“ turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Įregistruojamas pavadinimas „Lough Neah Pollan“ (SKVN).
   Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.7 klasei „Šviežios žuvys, moliuskai bei vėžiagyviai ir jų produktai“, pavadinimas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. balandžio 16 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  OL C 431, 2017 12 15, p. 10.

      (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2018 m. balandžio 17 d. Komisijos įgyvendinimo reglamentas (ES) 2018/584, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo („Graves“ (SKVN)) specifikacijos pakeitimas

text:
18.4.2018

               LT

               Europos Sąjungos oficialusis leidinys

               L 98/18

         KOMISIJOS ĮGYVENDINIMO REGLAMENTAS (ES) 2018/584
   2018 m. balandžio 17 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo („Graves“ (SKVN)) specifikacijos pakeitimas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
   kadangi:

               (1)

               Komisija išnagrinėjo Prancūzijos pagal Reglamento (ES) Nr. 1308/2013 105 straipsnį pateiktą saugomos kilmės vietos nuorodos „Graves“ specifikacijos pakeitimo paraišką;

               (2)

               specifikacijos pakeitimo paraišką Komisija paskelbė Europos Sąjungos oficialiajame leidinyje
                   (2), kaip reikalaujama Reglamento (EB) Nr. 1308/2013 97 straipsnio 3 dalyje;

               (3)

               prieštaravimo pareiškimų pagal Reglamento (ES) Nr. 1308/2013 98 straipsnį Komisija negavo;

               (4)

               todėl reikėtų patvirtinti specifikacijos pakeitimą pagal Reglamento (ES) Nr. 1308/2013 99 straipsnį;

               (5)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas pavadinimo „Graves“ (SKVN) specifikacijos pakeitimas patvirtinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. balandžio 17 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  OL C 421, 2017 12 8, p. 10.